**(ένα ακόμα…) Φύλλο Εργασίας**

**Νεοελληνική Γλώσσα Α Γυμνασίου - 3η ενότητα**

Τη Δευτέρα ξύπνησα νωρίς για να πάω στο σχολείο, αλλά δεν αισθανόμουν καλά, είχα πονοκέφαλο. Παρόλα αυτά, σηκώθηκα από το κρεβάτι, η μητέρα μου είχε ετοιμάσει ήδη το πρωινό, έφαγα και αμέσως ένιωσα καλύτερα. Έτσι ξεκίνησα για το σχολείο.

Μετά από μερική ώρα ο πονοκέφαλος επανήλθε δριμύτερος. Έκανα υπομονή ως το πρώτο διάλειμμα. Σκέφτηκα ότι, αν βγω και πάρω λίγο καθαρό αέρα, θα νιώσω καλύτερα, άλλωστε την επόμενη ώρα είχαμε διαγώνισμα στην ιστορία και υπέθεσα ότι ο πονοκέφαλος είναι από το άγχος μου. Όταν θα γράψω το διαγώνισμα, θα μου περάσει ο πονοκέφαλος, σκέφτηκα προσπαθώντας έτσι να πείσω τον εαυτό μου ότι όλα είναι καλά.

Το διάλειμμα πέρασε, γράψαμε και το διαγώνισμα, ευτυχώς τα θέματα ήταν εύκολα και νομίζω ότι έγραψα καλά, έφυγε και το άγχος, αλλά ο πονοκέφαλος εξακολουθούσε να με ταλαιπωρεί. Το μεσημέρι, επιστρέφοντας στο σπίτι, η μητέρα μου κατάλαβε ότι κάτι δεν πήγαινε καλά. Ήμουν χλωμός σαν φλούδα από λεμόνι και τα μάτια μου πετούσαν σπίθες. Έβαλα λοιπόν το θερμόμετρο και τι να δω; Ο πυρετός είχε φτάσει στο 40,2! Η μητέρα μου τρελάθηκε, είχα πολύ υψηλό πυρετό, προσπάθησε να με καθησυχάσει, με βοήθησε να κάνω ένα χλιαρό ντους, μου έβαλε κομπρέσες με νερό στο μέτωπο και κάλεσε αμέσως το γιατρό για να με δει. Ένιωθα εξαντλημένος, ταλαιπωρημένος και άτυχος με αυτό που μου συνέβαινε.

Σε μισή ώρα ο γιατρός ήταν όρθιος μπροστά μου φορώντας στα αυτιά του το στηθοσκόπιο. Σηκώθηκα αργά, τώρα με πονούσε όλο το κορμί μου και ο πονοκέφαλος δεν έλεγε να υποχωρήσει. Αφού με εξέτασε εξονυχιστικά στο στήθος, την πλάτη, τα αυτιά, το λαιμό και τα μάτια, το πόρισμα βγήκε: «Οξεία αμυγδαλίτιδα». Είχαν μολυνθεί οι αμυγδαλές μου. Μου έδωσε ένα σωρό φάρμακα, σιρόπι και σπρέι για το λαιμό, αντιβίωση και αντιπυρετικά χάπια. Ο λαιμός μου ήταν κατακόκκινος και είχα έντονο πονόλαιμο, με πονούσαν τα αυτιά μου και βούιζαν λες και ήμουν μέσα σε τρένο.

«Η αμυγδαλίτιδα» είπε ο γιατρός «μεταδίδεται με τα σταγονίδια του σάλιου και συνήθως προσβάλλονται τα παιδιά στο σχολείο, όπου μπορεί η νόσος να πάρει ακόμα και τη μορφή επιδημίας!». Έτσι θεώρησε ότι θα ήταν καλό να μείνω μια βδομάδα στο σπίτι, ακόμα κι αν υποχωρούσε ο πυρετός. «Αυτό είναι ένα καλό νέο μέσα στην ατυχία μου, μια βδομάδα διακοπές, χωρίς σχολείο, τέλεια» σκέφτηκα.

Την επόμενη μέρα το πρωί ο πυρετός είχε υποχωρήσει κι ένιωθα ήδη καλύτερα. Εκείνη τη βδομάδα οι γονείς μου με φρόντιζαν και μου έκαναν όλα τα χατίρια. Ένιωθα σαν βασιλιάς! Ήταν η καλύτερη βδομάδα της ζωής μου!

**Ασκήσεις στο τετράδιο των εκθέσεων**

1. **Το κείμενο αυτό είναι α. αφηγηματικό ή β. περιγραφικό; Τονίζεται δηλαδή ο άξονας του α. χρόνου ή β. χώρου;**
2. **Χρησιμοποιώντας το ακρωνύμιο «ΔΕΣ» που μάθαμε, σχηματίζω το «αστεράκι» του κειμένου κι το συμπληρώνω με τα κατάλληλα στοιχεία.**
3. **Αφού ξανακοιτάξω το αστεράκι και το κείμενο, δίνω σε κάθε παράγραφο από έναν πλαγιότιτλο και σε όλο το κείμενο έναν γενικό τίτλο.**
4. Διηγούμαι την παραπάνω ιστορία, χρησιμοποιώντας παροντικό χρόνο (ενεστώτα, π.χ. «Δεν αισθάνομαι καλά, έχω πονοκέφαλο και…..»)
5. Χρησιμοποιώντας το ακρωνύμιο **«ΚΑΚΟΣ»** διηγούμαι την παραπάνω ιστορία από τη σκοπιά της μητέρας.
6. Και δεν ξεχνάω !!! Ελέγχω το γραπτό μου έχοντας στο μυαλό μου το «**ΕΔΡΑ**»